[pic] | KOMISIJA EVROPSKIH SKUPNOSTI |

Bruselj, 7.10.2009

COM(2009)529 konč.

SPOROČILO KOMISIJE SVETU

o začetku posvetovanj z Nigrom na podlagi člena 96 Sporazuma iz Cotonouja

SPOROČILO KOMISIJE SVETU

o začetku posvetovanj z Nigrom na podlagi člena 96 Sporazuma iz Cotonouja

Po nemirih, ki so zaznamovali devetdeseta leta prejšnjega stoletja, je v Nigru zadnjih deset let vladalo sorazmerno stabilno obdobje, kar je bistvenega pomena za eno najrevnejših držav na svetu. Razvojna prizadevanja v zadnjem desetletju, ki je sovpadalo z dvema mandatoma predsednika Tandjaja, so kljub hitri demografski rasti in pomembnim podnebnim omejitvam omogočila ohranjanje stabilnih gospodarskih razmer v državi.

V pričakovanju volitev, ki naj bi potekale novembra in decembra letos, se je zaradi nedavnih poskusov predsednika Tandjaja, da bi ostal voditelj države tudi po izteku svojega drugega mandata 22. decembra, začelo obdobje politične nestabilnosti, saj so predsednikovi ukrepi v nasprotju z državno ustavo iz leta 1999.

Predsednik Tandja je v sporočilu državljanom Nigra 29. maja 2009 potrdil svojo namero glede razpisa referenduma o novi ustavi, ki bi mu omogočila, da ostane na položaju tudi po koncu svojega drugega petletnega predsedniškega mandata. Ustavno sodišče je pred tem na zahtevo narodne skupščine izdalo mnenje, ki nasprotuje možnosti ponovne izvolitve ali podaljšanja mandata predsednika Tandjaja in spremembi ustave z referendumom. Predsednik Republike Niger je menil, da navedeno mnenje ustavnega sodišča ni zavezujoče, in je 26. maja 2009 s svojimi predsedniškimi pooblastili podpisal akt o predčasni razpustitvi narodne skupščine (parlamentarne volitve naj bi se izvedle novembra in decembra).

Predsednik je 9. junija sporočil datum napovedanega referenduma (4. avgust 2009) glede nove ustave, ki ga je utemeljil z nacionalno stabilnostjo in potrebo po dokončanju razvojnih dejavnosti, ki jih je začel, ter upoštevanjem suverene volje ljudstva. Nova ustava bi omogočila prehod na predsedniški sistem, s katerim bi se odpravila omejitev glede števila možnih predsedniških mandatov (trenutno lahko posamezni predsednik služi največ dva mandata), pa tudi oblikovanje senata, spremembe glede ustavnega sodišča, ki bi ga po novem sestavljalo devet sodnikov, in priznanje načela amnestije. Poleg tega bi bilo uvedeno prehodno triletno obdobje, ki bi voditelju države omogočilo, da brez razpisanih volitev ostane na položaju tudi po 22. decembru.

Ustavno sodišče, na katerega so se zopet obrnile opozicijske stranke in je tako že drugič poseglo zoper načrte predsednika Tandjaja, je 12. junija s sklepom razveljavilo akt o izvedbi referenduma, pri čemer je razsodilo, da je zadevni akt „kršil določbe členov 49 in 135 ustave“. Medtem se je Svet Republike, katerega izredno sejo je prvič od njegovega nastanka na podlagi ustave iz leta 1999 sklical predsednik, razglasil za nepristojnega za odločanje v odsotnosti narodne skupščine. Neodvisna nacionalna volilna komisija je dan po razsodbi ustavnega sodišča pozvala k izvedbi parlamentarnih volitev 20. avgusta in je nasprotovala razpisu referenduma.

Predsednik se je 29. junija odzval na mnenje ustavnega sodišča s tem, da je tri dni po tem, ko je na podlagi člena 53 ustave uporabil izredna pooblastila, sodišču začasno odvzel pristojnosti. Ustavno sodišče je bilo pozneje razpuščeno in imenovani so bili novi člani, ki niso vključevali sodnikov, ki jih imenuje narodna skupščina.

Predsednik je 8. julija 2009 spremenil zakon št. 2006-24 o organizaciji, pooblastilih in delovanju visokega sveta za komuniciranje. S to spremembo zakona je predsednik navedenega sveta dobil podobna posebna pooblastila, kot jih je uporabil sam predsednik države, na podlagi katerih je lahko po lastni presoji ukrepal proti vsem medijskim organizacijam, ki so prenašale ali objavile informacije, ki bi lahko ogrozile javni red ali državno varnost.

Predsednik je 12. julija v sporočilu državljanom Nigra začel referendumsko kampanjo in pozval k množičnemu glasovanju „za“.

Referendum je bil organiziran 4. avgusta in je potekal brez večjih zapletov, čeprav je bilo sporočenih več nepravilnosti v zvezi z volilnim postopkom. Ker na referendumu niso bili prisotni nepristranski opazovalci volitev, volilne udeležbe ni mogoče zanesljivo oceniti. Po trditvah mednarodnih medijev, diplomatskih misij v državi in opozicijskih strank je bila udeležba na referendumu zelo nizka, medtem ko je nacionalna volilna komisija v izjavi z dne 7. avgusta navedla, da je bila udeležba 68,3-odstotna, pri čemer naj bi se za spremembe ustave, ki jih je predlagal predsednik, izreklo 92,5 % volivcev. Opozicija je pozvala k bojkotu referenduma.

Predsedstvo Evropske unije je 2. julija sprejelo izjavo, v kateri je izrazilo resno zaskrbljenost EU nad političnimi razmerami v Nigru, zlasti nad predsednikovo uporabo člena 53 ustave, na podlagi katerega si je podelil izredna pooblastila, ki jih je nato uporabil za razpustitev ustavnega sodišča in razpis referenduma, ki ga je ustava izrecno prepovedovala.

Komisija je 9. julija v pismu predsedniku Tandjaju ponovno izrazila zaskrbljenost in pozvala k spoštovanju odločitev ustavnega sodišča. Komisar je navedel, da je treba proučiti skladnost ukrepov predsednika Tandjaja z bistvenimi elementi Sporazuma iz Cotonouja ter nemudoma začeti okrepljeni politični dialog z vlado Nigra, ob tem pa dodal, da bo morala Komisija predlagati formalen začetek pogajanj na podlagi člena 96 Sporazuma, če dialog ne bo dal sprejemljivega kompromisa.

Predstavniki Evropske unije so se 24. julija v Niameyu sestali z organi Nigra v okviru okrepljenega političnega dialoga v skladu s členom 8 in Prilogo VII Sporazuma iz Cotonouja. Vlada Nigra ni pokazala pripravljenosti za ponovno vzpostavitev ustavnega reda.

Medtem je skupna misija ZN-AU-ECOWAS 20. in 21. julija prav tako obiskala Niamey, da bi poskusila ublažiti krizo. Vendar predsednik Tandja ni spremenil svojega stališča.

Predsedstvo Sveta Evropske unije je v izjavi z dne 31. julija ponovilo zaskrbljenost Evropske unije nad razmerami v Nigru. Navedlo je, da je referendum, ki je potekal 4. avgusta, pomenil kršitev ustave in nespoštovanje mnenja ustavnega sodišča. Razpustitev ustavnega sodišča in izvajanje izvršne oblasti brez parlamentarnega nadzora pomenita resno kršitev temeljnih demokratičnih načel, ki so osnova pravne države. Evropska unija je izrazila obžalovanje, da se v dialogu z vlado Nigra ni pokazala pripravljenost slednje za ponovno vzpostavitev demokratičnih in ustavnih postopkov. Izjava je poudarila možne posledice kršitve Sporazuma iz Cotonouja za sodelovanje med EU in Nigrom in pozvala organe Nigra, naj nemudoma vzpostavijo demokratični in ustavni red.

Člen 9(2) Sporazuma o partnerstvu AKP-ES, ki je bil podpisan v Cotonouju 23. junija 2000 in spremenjen v Luxembourgu 25. junija 2005, določa bistvene elemente, na katerih temelji partnerstvo. Navaja zlasti, da mora biti spoštovanje demokratičnih načel in načel pravne države, na katerih temelji partnerstvo AKP-ES, osnova notranjih in mednarodnih politik pogodbenic ter da je sestavni del Sporazuma.

Komisija glede na navedeni sporazum in politične razmere v Nigru ter brez poseganja v preostanek mandata predsednika Tandjaja, ki se izteče 22. decembra, ugotavlja, da se je zgodila kršitev teh sestavnih elementov, in meni, da je treba začeti posvetovanja z organi oblasti v Nigru, da bi se proučile možne rešitve te krize in se ponovno vzpostavil ustavni red. Ta posvetovanja bi morala spodbujati hitro vrnitev k sporazumnemu in vključujočemu političnemu dialogu, ki bi omogočil določitev ustavnega okvira, v katerem bi bile vključene vse politične sile v državi. Vodila se bodo v skladu s členoma 9 in 96 spremenjenega sporazuma iz Cotonouja in bodo upoštevala zlasti rezultate predhodnih posredovanj in posvetovanj pod vodstvom EU in drugih mednarodnih ustanov.

Tak dialog bo vladi Nigra, pa tudi drugim političnim silam in predstavnikom civilne družbe omogočil, da izrazijo svoje namere in dajo predloge za izhod iz krize. Evropska unija bo tako lahko presodila, v kolikšni meri lahko na podlagi tega dialoga podpira pobude, usmerjene v vzpostavitev spoštovanja načel iz člena 9(2) spremenjenega sporazuma iz Cotonouja.

Komisija zato predlaga Svetu, da v skladu s priloženim osnutkom pisma Republiko Niger povabi na posvetovanja v skladu s členoma 9 in 96 spremenjenega sporazuma iz Cotonouja.

Komisija predlaga tudi, da se tekoče dejavnosti sodelovanja in dejavnosti, ki so načrtovane na podlagi pred kratkim podpisanega nacionalnega indikativnega programa v okviru 10. ERS, v času posvetovanj omejijo na plačila v zvezi s pogodbami, ki se že izvajajo, humanitarne ukrepe ali ukrepe, ki neposredno koristijo prebivalstvu, ter pripravljalne ukrepe za izvajanje prihodnjih projektov. Poleg tega predlaga, da se drugi elementi okvira razvojnega sodelovanja z Nigrom začasno prekinejo, dokler se ne poišče ustrezna rešitev za izhod iz krize.

PRILOGA

V Bruslju,

Predsednik Republike Niger

OSNUTEK

Spoštovani gospod predsednik,

V pismu Komisije z dne 9. julija ter njenimi izjavami z dne 2. in 31. julija 2009 je predsedstvo Evropske unije ponovilo svojo globoko zaskrbljenost nad političnimi razmerami v Nigru ter pozvalo k čim prejšnji ponovni vzpostavitvi ustavnega reda. Evropska unija meni, da sta referendum 4. avgusta in proces, ki je privedel do njega, kršila ustavo. Enaki pomisleki so bili potrjeni v izjavi Komisije z dne 10. avgusta. Navedene razmere so huda kršitev bistvenih elementov iz člena 9(2) Sporazuma o partnerstvu AKP-ES, ki je bil podpisan v Cotonouju 23. junija 2000 in spremenjen v Luxembourgu 25. junija 2005 ter katerega pogodbenica je Niger.

Evropska unija je izrazila obžalovanje, da se v dialogu z vlado Nigra ni pokazala nikakršna pripravljenost za ponovno vzpostavitev ustavnega reda. Poudarila je tudi možne posledice kršitve Sporazuma iz Cotonouja za sodelovanje med EU in Nigrom ter pozvala organe Nigra, da nemudoma sprejmejo potrebne ukrepe za ponovno vzpostavitev ustavnega reda na podlagi konsenza in vključujočega dialoga med političnimi strankami ter drugimi predstavniki civilne družbe v Nigru.

Glede na navedeno bi lahko bile parlamentarne volitve, napovedane za 20. oktober, bistvenega pomena za vzpostavitev splošnega zaupanja in udeležbe, ki sta potrebna za izhod iz krize. Evropska unija poziva organe Nigra, naj naredijo vse v svoji moči za zagotovitev poštenega, odprtega, mirnega in vključujočega poteka volitev.

Z uporabo člena 96 Sporazuma iz Cotonouja in glede na bistvene elemente iz člena 9(2) tega sporazuma Vašo državo vabimo na posvetovanja, da bi se v skladu s Sporazumom temeljito proučile razmere in po potrebi sprejeli ukrepi za odpravo težav.

Predlagamo, da se ta posvetovanja vodijo v bližnji prihodnosti v Bruslju na dan, ki bo določen s skupnim dogovorom.

S spoštovanjem,

Za Svet | Za Komisijo |

Kopije: Predsedstvo sveta ministrov AKP-EU Predsedstvo Odbora veleposlanikov AKP Generalni sekretariat skupine držav AKP